**Előterjesztés munkaanyaga a Képviselő-testület**

**2020. január 29-én tartandó nyílt ülésére**

**15. Napirendi pont:** Egyéb településfejlesztési és településüzemeltetési ügyek

**15.1. napirendi pont:** KDV közszolgáltatási szerződés átruházás

Önkormányzatunk 2017. májusában döntött arról, hogy a hulladékgazdálkodási közszolgáltató kiválasztására közös közbeszerzési eljárást indít a Közép-Duna Vidéke Hulladékgazdálkodási Önkormányzati Társulással. A közbeszerzési eljárás eredményeként jött létre a közszolgáltatási szerződés a Duna-Tisza közi Hulladékgazdálkodási Nonprofit Korlátolt Felelősségű Társasággal (DTKH Kft.). Ugyancsak 2017-ben alapító tagja lett Önkormányzatunk a Duna-Tisza közi Hulladékgazdálkodási és Környezetvédelmi Önkormányzati Társulásnak.

A Közép-Duna Vidéke Hulladékgazdálkodási Önkormányzati Társulás Projekt Irodavezetője megkereséssel fordult Önkormányzatunkhoz, melyben a Képviselő-testület – mint a közszolgáltatási szerződésben szereplő szerződéses partner - hozzájárulását kéri ahhoz, hogy a KDV Társulás „szerepköre” a DTKH Társulás részére egy jogátruházási szerződés keretében átadásra kerüljön, tekintettel arra, hogy a korábban KDV tag önkormányzatok már a DTKH Társulás tagjai, Önkormányzatunkhoz hasonlóan. A jogátruházási szerződés tervezete és a jelen munkaanyag mellékletét képezi. A szerződés-tervezet 7. pontja érinti Önkormányzatunkat.

*Határozati Javaslat*

*Délegyháza Község Önkormányzatának Képviselő-testülete megtárgyalta és elfogadja a Közép-Duna Vidéke Hulladékgazdálkodási Önkormányzati Társulás és a Duna-Tisza közi Hulladékgazdálkodási és Környezetvédelmi Önkormányzati Társulás között a Duna-Tisza közi Hulladékgazdálkodási Nonprofit Korlátolt Felelősségű Társasággal 7 év időtartamra a hulladékgazdálkodási közszolgáltatás teljes körű ellátása céljából megkötött közszolgáltatási szerződés tekintetében megkötendő jogátruházási szerződést.*

*Határidő: azonnal*

*Felelős: Polgármester*

Összeállította: dr. Molnár Zsuzsanna jegyző

Előterjesztéssé nyilvánítva: 2020. január 28.