***Délegyháza Község Önkormányzat***

***Kölcsey Művelődési Központ***

***Éves beszámoló***

***2019.***

**Elérhetőségek:**

2337 Délegyháza

Szabadság tér 1-3

Tel.: 24/212-005

e-mail: kolcseymuvhaz@delegyhaza.hu

**Készítette:**

Szabóné Pál Orsolya

**1. A 2019 évi közművelődési tevékenység értékelése**

**1. 1. A művelődési központ szervezeti felépítése, személyi összetétele**

Az Intézményben 2019-ben személyi változás nem történt.

Szabóné Pál Orsolya 8 órás státuszban művelődésszervezőként dolgozik, szintén 8 órás státuszban van foglalkoztatva Gáspár Ferencné, takarítói munkakörben.

A fenntartó Önkormányzat által 1 fő közfoglalkoztatott került az intézményhez Balázsné Gáspár Gabriella személyében, aki munkáját napi 8 órában látta el.

**1. 2. Anyagi feltételek alakulása**

A Kölcsey Művelődési Központ gazdálkodását tekintve nem önálló költségvetési intézmény. A feladatok ellátásához szükséges forrást a települési önkormányzat költségvetése biztosítja és ezek hatékony felhasználását a képviselő-testület felügyeli.

**1. 3. Tárgyi feltételek alakulása**

2019-ben nagyobb, az épületet érintő átalakítás nem volt.

A kisebb karbantartások elvégzését az intézmény gondnoka vagy a Községgondnokság munkatársai végezték el.

**2. A művelődési központ 2019. évi szakmai tevékenységének bemutatása**

Az Intézmény nyitva tartása hétköznap 08.00 – 20.00 óráig hétvégén rendezvény függvényében.

**2. 1. Ismeretterjesztés**

Az év folyamán több alaklommal tartott ismeretterjesztő előadást neves meghívott előadók a LÉLEKSZERVÍZ előadás sorozat keretében. 2019-ben meghívott vendégünk volt Prof.Dr. Bagdy Emőke, Pál Feri atya, Dr. Zacher Gábor, Lippai Marianna és Terjéki – Tóth Nóra. Szinte minden előadás teltházas volt. Ezt a sorozatot 2020-ban is folytatjuk, több neves előadóval egyeztettünk már.

**2.2. Fiataloknak, gyerekeknek szervezett programok**

Kimondottan gyerekeknek szerveztünk kézműves foglalkozásokat, melyeket az általános iskolások részére szerveztük, némelyiket a Dunavarsány Környéki Gyermekjóléti és Családsegítő Szolgálattal közösen.

Megrendezésre került a Multitalent Musical Iskola előadásában egy zenés darab bemutatása, melyet a Hunyadi János Általános Iskola tanulói néztek meg.

Az év folyamán 4 alkalommal adtunk helyet az Iskola szülői munkaközössége által szervezett TINI DISCO -nak.

**2.3 Családi programok**

A jelentősebb népszokásokhoz kapcsolódva, azokat feldolgozva családi délutánokat szerveztünk, mint például a **Télűző mulatság**. Tavasszal megrendeztük a **Gyereknapot.**

Advent minden hétvégéjén volt rendezvényünk, amely az Idősek napi programtól a Mikulás rendezvényen és a Luca - napi vásáron sokféle programot kínált. Az évet a Mindenki karácsonya zárta, melyen idén is megvalósult a civil szervezetek kínálása, és a karácsonyfa felajánlások.

Idén új eseménnyel bővítettük az Adventi programokat. **Karácsonyi koncertre** hívtuk a település zenével foglakozó csoportjait, lakóit és nagyon szép és meghitt rendezvényt tartottunk.

Új kezdeményezést is indítottunk idén a **Fogadj örökbe egy fenyőfát** címmel.

Önkormányzatunk megvásárolt 20 darab konténeres fenyőfát, melyeket az akcióra jelentkező családok „örökbe fogadhatnak”. A tőlünk átvett fenyők karácsonyfaként díszíthetik annak a 20 családnak az otthonát, akik elsőként írtak emailt a megadott címre. A jelentkezők vállalták, hogy megfelelő módon ápolják, óvják a fenyőfát, míg a lakásban karácsonyfaként szerepel, majd az ünnepek után ki kell ültetni közterületre ( pl. a ház elé az utcára) és ezt fotókkal dokumentálni, igazolni.

2019-ben sikerült elindítanunk a régóta tervezett SIKEREM TÖRTÉNETE programsorozatot, melyben Délegyházán élő, vagy ide kötődő híres embereket mutatunk be.

Vendégeink voltak Balázs Gyula Kowa, Aranyosi Péter, Koltay Gábor és Palásti József.

**2.4 Buszkirándulások**

***„Kiránduljunk együtt”*** programunk sikere töretlen. 2019-ben is hatalmas volt az igény a délegyházi lakosok közt az ilyen jellegű kikapcsolódásra is.

Húsvétkor az Őrségbe, Pityerszerre látogattunk, májusban Budapesten töltöttünk egy csodás napot estébe nyúló programmal, adventi kirándulásunk pedig Nagyváradon volt.

**2.5 Egyéb kulturális programok, rendezvények**

Összefogtuk, szerveztük és lebonyolítottuk az aktuális nemzeti ünnepek települési szintű megemlékezéseit.

Délegyháza Község Önkormányzata 2019. június 14 – 16**.** között rendezte meg falunapi rendezvénysorozatát, melynek szervezésében és lebonyolításában nagy szerepünk volt.

A település lakóinak visszajelzései alapján sikeres, és nagyon jó hangulatú rendezvény volt a ***XXVII. Délegyházi Napok.***

Ezt erősítették meg a kitelepült árusok, vásározók is, akik megelégedve jelezték, hogy a jövőben is szívesen jönnek Délegyházára.

2019 márciusában végre sikerült megszerveznünk a ***RÉTES MŰHELY-t,*** melyen mindenki elkészíthette a saját készítésű, igazi rétesét. Mindebben segítségünkre volt ***DOLBERT FERENC***, a „Lölle” Kulturális Hagyományőrző Egyesület elnöke, rétes mester. Ezen a programon több, mint 60 családnak készítettek a résztvevők rétest!

Szeptemberben megrendeztük a **IV. Körtefa** ünnepet, mely rendhagyó módon a 450 éves Körtefánál tartottunk. Koltay Gábor kezdeményezésére megalakult a Körtefa Kör, melynek tagjai a település lakói és Délegyházához erős érzelmi szálakkal kötődő barátaink.

Nagyon jól sikerült, családias hangulatú hagyományőrző esemény volt!

***Az Idősek napja*** hagyományosan Advent első hétvégéjén került megrendezésre, melynek szervezésében és lebonyolításában szintén nagy szerepe volt Intézményünknek.

Az év folyamán többször szerveztünk ***színházlátogatást***. Nagy sikere volt ennek a kezdeményezésnek is, hatalmas igény van a rendszeresen szervezett „színházbuszra” a településen.

2019-ban négyszer voltunk színházban, kétszer cirkuszban.

A kirándulások és a színházlátogatások sikere, és az érdeklődők magas száma annak is köszönhető, hogy a település önkormányzatának döntése értelmében a buszköltséget 2019-ben sem kellett a lakosoknak megfizetni.

**3. Művelődési közösségek, civil szervezetek, klubok, öntevékeny művészeti csoportok, szakkörök**

A művelődési központ 2018-ban az alábbi csoportoknak adott otthont:

***Margaréta Nyugdíjas Klub***

***Csokréta Asszonyklub***

***Kölcsey Kórus***

***Baba - Mama Klub***

Több „külsős” csoport is igénybe veszi intézményünket. A hét minden napjára jut több olyan csoport, aki náluk tartja összejövetelét / próbáját:

***Aprók tánca - gyermek néptánc csoport*** – Ullmanné Dénes Annamária

***Gyerek hastánc csoport*** – Tordai Angéla

***Country tánc*** – Tordai Angéla

***Gerincjóga foglakozás – Varga Éva***

***Csiri – Biri Torna - Hajnal Kata***

***Kerekítő Foglalkozás – Egyed Ivett***

***Kondicionáló torna – Kordics Andrea***

***Konduktori fejlesztő foglalkozás – Zatykó Anita***

***Délegyháza Községi Sportegyesület Asztalitenisz Szakosztálya – Zsolnainé Csernyi Erzsébet***

***Művészeti órák – Hunyadi János Általános Iskola***

A helyi civil szervezetek közül is többen éltek a művelődési ház nyújtotta lehetőségekkel. Számos szervezet tartotta nálunk ***közgyűléseit, megbeszéléseit, összejöveteleit*** (Délegyházi Önkéntes Tűzoltó Egyesület, Magyar Naturisták Egyesülete, Délegyházi Segítő Anyukák Egyesülete, Robinson I. Lakópark).

**4. Egyéb programok**

Az év folyamán többször adtunk helyet az ***Hunyadi János Általános Iskola*** rendezvényeinek (Farsang, Művészeti Est)

Állandó helyszínt biztosítunk a ***Dunavarsány Környéki*** ***Gyermekjóléti és Családsegítő Szolgálat*** munkatársainak.

Rendszeresen nálunk tartja megbeszéléseit az **Agrárkamara helyi szervezete**.

Intézményünk kezelésében működik **a Civilek Háza** közösségi helyszín, melynek bérbeadása 2019 évben szünetelt. 2019 évben a Civilek Háza állandó helyszíne volt a ***Délegyháza Községi Sportegyesület Asztalitenisz Szakosztálynak*** és a ***Nosztalgia Klubnak***.

**5. 2020 évi célkitűzések**

2020-ban is intézményünk feladata lesz a saját programjaink mellett a település kulturális eseményeinek szervezése és lebonyolítása, szakmai tudásunkkal és eszközeinkkel történő támogatása.

Az anyagi lehetőségeink a fenntartó önkormányzattól függnek. Amennyiben rendelkezésünkre bocsájtják a 2020 évre tervezett összeget, intézményünknek minden eszköze meglesz a sikeres és színvonalas működéshez.

A szakmai tevékenység területén a hagyományos programok megtartása mellett továbbra is kiemelt feladatunknak tekintjük a helyi közösségi kezdeményezések támogatását, szakmai segítését, illetve új programok rendezését, bevezetését.

Délegyháza, 2020. január 8.

**Szabóné Pál Orsolya**